KIRJALLINEN KYSYMYS P-1832/00

esittäjä(t): Per Gahrton (Verts/ALE) komissiolle

(31. toukokuuta 2000)

Aihe: Komission vastauksen antamista koskevat säännöt

Ruotsin metsästäjäliiton lehden Svenskt Jaktin toukokuun numerossa (5/2000) ilmestyneiden tietojen mukaan lehden toimittaja lähetti viime syksynä sarjan metsästystä, riistanhoitoa ja biologista monimuotoisuutta koskevia kysymyksiä komission jäsen Margot Wallströmille. Lehti pyysi saada haastatella komission jäsen Margot Wallströmiä, mutta Svenskt Jaktille vastattiin, että lehden oli tyytyminen kirjallisiin vastauksiin. Lehti sai odottaa vastauksia yli kuusi kuukautta ja lopulta ne tulivat englanninkielisinä. Tämän johdosta haluan kysyä komissiolta seuraavaa:

Eikö kysyjällä ole oikeus saada komissiolle esittämäänsä kysymykseen vastaus omalla kielellään? Miksi kyseisessä tapauksessa vastaus viipyi niin kauan? Miksi Margot Wallström ei myöntänyt lehdelle haastattelua?

Margot Wallströmin komission puolesta antama vastaus

(26. kesäkuuta 2000)

Ympäristöasioista vastaava komission jäsen on saanut satoja suullisia ja kirjallisia haastatteluja koskevia pyyntöjä. Hän pitää tiedotusvälineiden ja yleisön kanssa käytävää vuoropuhelua ja viestintää keskeisen tärkeänä asiana ja on voinut vastata suureen osaan esitetyistä pyynnöistä. Häntä avustaa haastattelupyyntöihin vastaamisessa tarvittaessa ympäristöpääosaston tiedottaja, kabinetin henkilöstö ja eri osastot.

Parlamentinjäsenen mainitsema Svensk Jakt -lehden haastattelupyyntö oli yksi niistä erittäin monilukuisista haastattelupyynnöistä, jotka ympäristöasioista vastaavalle komission jäsenelle esitettiin hänen toimikautensa ensi kuukausina. Komissaarin oli pakko asettaa tänä aikana etusijalle haastattelut, jotka koskivat uuden komission ympäristöalan painopisteitä ja niitä lukuisia ympäristöalan kysymyksiä, jotka olivat komission viikottaisella asialistalla komission toimikauden ensi aikoina. Sekä komissaari että pääosaston henkilökunta katsovat kuitenkin, että on erittäin tärkeää antaa tyydyttäviä ja kattavia vastauksia erityisiä ympäristöasioita koskeviin kysymyksiin, kuten niihin, jotka Svensk Jakt esitti, käytettävissä olevien resurssien ja ajan puitteissa.

Ympäristöasioista vastaavan komission jäsenen kabinetti, jolle Svensk Jakt -lehden haastattelupyyntö ensin toimitettiin, sekä sen jälkeen ympäristöpääosaston tiedottaja piti Svensk Jaktin ajan tasalla haastattelupyyntöjä koskevan jonon pituudesta. Svensk Jaktille ilmoitettiin myös, milloin se suunnilleen voisi odottaa vastausta niihin 12 erityisesti metsästystä koskevaan kysymykseen, jotka lehti lopulta esitti kirjallisesti. Svensk Jaktille tehtiin alusta alkaen selväksi, että odotusaika voi olla pitkä, mikä johtuu pyyntöjen suuresta määrästä. Svensk Jakt ehdotti itse, että haastattelu voitaisiin tehdä kirjallisesti.

Mitä tulee vastausten kieleen, vastaukset laadittiin englanniksi komission jäsenen henkilökohtaisten näkemysten perusteella ja metsästykseen liittyvistä asioista vastaavan osaston toimittaman materiaalin pohjalta. Kun vastauksia oltiin viimeistelemässä maaliskuun alussa 2000, Svensk Jakt otti yhteyttä ympäristöpääosaston tiedotusyksikköön ja tiedottajan toimistoon pyytäen vastauksia kiireellisesti. Lehdelle tarjottiin mahdollisuutta saada vastaukset ruotsiksi, jolloin kääntämiseen tarvittaisiin lisäaikaa, tai se voisi saada englanninkieliset vastaukset heti kun ne oli hyväksytty. vensk Jakt valitsi jälkimmäisen vaihtoehdon.

Kirjallisiin haastatteluihin vastataan nykyisin paljon nopeammin verrattuna komission toimikauden alkuaikoihin. Pyyntöjä esitetään kuitenkin edelleen runsaasti. Vaikka tiedotusvälineille ja yleisölle suunnattua viestintää pidetään ensiarvoisen tärkeänä, ei voida valitettavasti täysin välttää tiettyä viivettä haastatteluihin vastaamisessa. Parlamentin jäsen ymmärtänee, että haastattelut on tietyssä määrin asetettava tärkeysjärjestykseen komission poliittisen agendan ja painopisteiden mukaan myös tulevaisuudessa.